ΚΑΝΟΝΙΣΜΟΣ (ΕΚ) αριθ. 3386/93 ΤΟΥ ΣΥΜΒΟΥΛΙΟΥ της 6ης Δεκεμβρίου 1993 για την επιβολή οριστικού δασμού αντιντάμπινγκ στις εισαγωγές πυρωμένης αδρανούς μαγνησίας (φρυγμένης) καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,

την πρόταση που υπέβαλε η Επιτροπή, μετά από διαβουλεύσεις στα πλαίσια της συμβουλευτικής επιτροπής που προβλέπεται από τον εν λόγω κανονισμό,

Εκτιμώντας τα ακόλουθα:

Α. Προσωρινά μέτρα (1) Η Επιτροπή, με τον κανονισμό (ΕΟΚ) αριθ. 2799/92 (2), επέβαλε προσωρινό δασμό αντιντάμπινγκ στις εισαγωγές πυρωμένης αδρανούς μαγνησίας (φρυγμένης), καταγωγής Λαϊκής Δημοκρατίας της Κίνας, που υπάγεται στον κωδικό ΣΟ 2519 90 30, εφεξής αποκαλούμενης "φρυγμένος αδρανής μαγνησίτης".

Β. Συνέχεια της διαδικασίας (2) Μετά την επιβολή προσωρινού δασμού αντιντάμπινγκ, πέντε κινέζοι εξαγωγείς και ορισμένοι ανεξάρτητοι εισαγωγείς ζήτησαν να γίνουν δεκτοί σε ακρόαση από την Επιτροπή. Το αίτημά τους έγινε αποδεκτό. Υπέβαλαν επίσης γραπτές παρατηρήσεις καθιστώντας γνωστές τις απόψεις τους για τα συμπεράσματα, όπως και άλλοι ανεξάρτητοι εισαγωγείς, μερικοί τελικοί χρήστες και οι κινέζικες αρχές.

(3) Τα μέρη ενημερώθηκαν επίσης σχετικά με τα κύρια γεγονότα και τις εκτιμήσεις βάσει των οποίων η Επιτροπή είχε την πρόθεση να συστήσει την επιβολή οριστικών δασμών. Τους χορηγήθηκε επίσης ένα χρονικό διάστημα εντός του οποίου θα μπορούσαν να προβούν σε διαβήματα κατόπιν των κοινοποιήσεων αυτών.

(4) Εξετάσθηκαν οι προφορικές και γραπτές παρατηρήσεις τις οποίες υπέβαλαν τα μέρη και, εφόσον χρειάσθηκε, τροποποιήθηκαν αναλόγως τα συμπεράσματα της Επιτροπής προκειμένου να ληφθούν υπόψη οι παρατηρήσεις αυτές.

Γ. Υπό εξέταση προϊόν - Ομοιειδές προϊόν (5) Ορισμένοι εξαγωγείς της Κίνας, ανεξάρτητοι εισαγωγείς και τελικοί χρήστες επανέλαβαν το επιχείρημα κατά το οποίο ο φρυγμένος αδρανής μαγνησίτης, καταγωγής της Κοινότητας και αλλού, δεν είναι προϊόν ομοειδές με το προϊόν καταγωγής της Λαϊκής Δημοκρατίας της Κίνας. Ως προς το ζήτημα αυτό, οι κινέζοι εξαγωγείς πρότειναν να ορίσει η Επιτροπή έναν ανεξάρτητο τεχνικό πραγματογνώμονα για να προσδιορίσει κατά πόσον ο κινέζικος φρυγμένος αδρανής μαγνησίτης είναι ή όχι "ομοειδές προϊόν" με οποιονδήποτε άλλο φρυγμένο αδρανή μαγνησίτη, όσον αφορά την ποιότητα των μεταλλικών του καταλοίπων, τις μεθόδους εξόρυξης και επεξεργασίας, τις χημικές και φυσικές ιδιότητες και τις χρήσεις του τελικού προϊόντος.

(6) Η Επιτροπή δέχεται ότι ένας ανεξάρτητος πραγματογνώμονας μπορεί να προσκομίσει τεκμηριωμένα στοιχεία με τέτοιες διαφορές μεταξύ του κινέζικου φρυγμένου αδρανούς μαγνησίτη και εκείνου που προέρχεται από άλλες πηγές. Ωστόσο, τα κοινοτικά όργανα δέχονται ότι υπάρχουν οι διαφορές αυτές. Δεν αμφισβητείται επιπλέον ότι οι διαφορές αυτές δεν αναιρούν το γεγονός ότι είναι ίδιες όλες οι βασικές φυσικές και χημικές ιδιότητες όλων των τύπων φρυγμένου αδρανούς μαγνησίτη. Μόνο στην περίπτωση διαφορετικών βασικών φυσικών και τεχνικών ιδιοτήτων θα ήταν δυνατόν να θεωρηθεί ότι οι διαφορετικοί τύποι φρυγμένου αδρανούς μαγνησίτη δεν είναι ομοειδή προϊόντα. Το γεγονός ότι ο φρυγμένος αδρανής μαγνησίτης από οποιαδήποτε πηγή είναι δυνατόν να χρησιμοποιηθεί εναλλακτικά από τους τελικούς χρήστες, επιβεβαιώνεται ότι αποτελεί ένα ομοειδές προϊόν. Έτσι, δεν θεωρήθηκε αναγκαίο να ορισθεί πραγματογνώμονας για τους λόγους αυτούς και για τους λόγους που αναφέρονται στις αιτιολογίες 10, 11 και 12 του κανονισμού (ΕΟΚ) αριθ. 2799/92.

Το Συμβούλιο επιβεβαιώνει αυτά τα συμπεράσματα και διαπιστώσεις.

Δ. Ντάμπινγκ α) Χώρα αναφοράς

(7) Στα πλαίσια του κανονισμού (ΕΟΚ) αριθ. 2799/92, η Επιτροπή διαπίστωσε ότι η Τουρκία αποτελεί κατάλληλη χώρα αναφοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Μετά την επιβολή προσωρινών δασμών, ορισμένοι από τους εξαγωγείς είχαν αντίρρηση ως προς τον καθορισμό της Τουρκίας ως χώρας αναφοράς και πρότειναν την Τσεχοσλοβακία ως καταλληλότερη λόγω της φύσης των αποθεμάτων της, των τεχνικών επεξεργασίας και της σειράς των βαθμών καθαρότητας του οξειδίου του μαγνησίου. Προέβαλλαν το επιχείρημα ότι η τέως Τσεχοσλοβακία, παρά το γεγονός ότι έχει οικονομία αγοράς, έχει οικονομική δομή η οποία προσεγγίζει περισσότερο αυτήν της Κίνας.

Ωστόσο, η Επιτροπή υπενθυμίζει ότι, σύμφωνα με τον κανονισμό (ΕΟΚ) αριθ. 1765/82 (1), η τέως Τσεχοσλοβακία δεν δύναται να θεωρηθεί ως χώρα με οικονομία αγοράς κατά την περίοδο έρευνας από τον Ιούλιο 1990 μέχρι τον Ιούνιο 1991. Σύμφωνα με τις διατάξεις του άρθρου 2 παράγραφος 5 του κανονισμού (ΕΟΚ) αριθ. 2423/88, οι τιμές και το κόστος σε χώρα χωρίς οικονομία αγοράς δεν δύνανται να ληφθούν ως βάση για τον καθορισμό της κανονικής αξίας.

Η Επιτροπή, επιλέγοντας μια χώρα με οικονομία αγοράς όπου είναι δυνατόν να προσδιορισθεί η κανονική αξία, λαμβάνει υπόψη της πολλούς παράγοντες. Λαμβάνει υπόψη την πρόσβαση στις πρώτες ύλες, την αντιπροσωπευτικότητα της αγοράς όσον αφορά τις ποσότητες που εξάγει η χώρα εξαγωγής και κατά πόσον το κόστος και οι τιμές του εν λόγω προϊόντος στη χώρα αυτή διαμορφώνεται από τις δυνάμεις ανταγωνιστικής αγοράς.

Μετά από πλήρη εξέταση των συνθηκών που επικρατούν στην Τουρκία υπό το πρίσμα των ανωτέρω εκτιμήσεων, η Επιτροπή συνεπέρανε, όπως και στην αιτιολογία 15 του κανονισμού (ΕΟΚ) αριθ. 2799/92, ότι η Τουρκία είναι μια κατάλληλη χώρα αναφοράς.

Το Συμβούλιο επιβεβαιώνει αυτά τα συμπεράσματα και τις διαπιστώσεις.

β) Κανονική αξία

(8) Όσον αφορά την κατάσταση των τιμών στην Τουρκία, η Επιτροπή διαπίστωσε ότι, λόγω του μεγάλου τμήματος πωλήσεων μεταξύ συνδεόμενων εταιρειών, δεν ήταν σωστό η κανονική αξία να βασισθεί στις τιμές πώλησης. Ωστόσο, διαπιστώθηκε, όπως φαίνεται στην αιτιολογία 16 του κανονισμού (ΕΟΚ) αριθ. 2799/92, ότι το κόστος παραγωγής του τούρκου παραγωγού καθορίζεται μέσω διαδικασίας υπό συνθήκες ανταγωνισμού. Έτσι, το κόστος παραγωγής προσδιορίζεται κατά τις συνήθεις εμπορικές πράξεις και αποτελεί κατάλληλη βάση για την κανονική αξία.

(9) Οι κινέζοι εξαγωγείς προέβαλαν το επιχείρημα ότι, μετά την επιβολή των προσωρινών δασμών, η κανονική αξία, όπως κατασκευάστηκε για κάθε βαθμό καθαρότητας οξειδίου του μαγνησίου και όπως προσαρμόστηκε για να ληφθούν υπόψη οι διαφορές των συνθηκών μεταξύ Κίνας και Τουρκίας, δεν συμφωνεί πλήρως με τα φυσικά πλεονεκτήματα της Κίνας, όπου, κατά τους ισχυρισμούς, η εξόρυξη και η επεξεργασία του φρυγμένου αδρανούς μαγνησίτη είναι ευκολότερες σε σχέση με την Τουρκία.

Η Επιτροπή συμφωνεί με το επιχείρημα αυτό, σε ορισμένο βαθμό. Όσον αφορά τις διαφορές των μεθόδων εξόρυξης και επεξεργασίας, η Επιτροπή δέχεται ότι, όσον αφορά τον φρυγμένο αδρανή μαγνησίτη που παράγεται στην Κίνα, λόγω των φυσικών πλεονεκτημάτων, δεν υφίστανται στην Κίνα ορισμένοι παράγοντες σχετικοί με το κόστος. Στον κανονισμό (ΕΟΚ) αριθ. 2799/92, η κανονική αξία προσαρμόστηκε για να ληφθούν υπόψη οι διαδικασίες αξιοποίησης και διαλογής που διαπιστώθηκαν στην Τουρκία, όχι όμως στην Κίνα. Η Επιτροπή θεωρεί τώρα ότι πρέπει να γίνουν επιπλέον προσαρμογές για να διευκολυνθεί η πρόσβαση στις πρώτες ύλες στην Κίνα, σε σχέση με την Τουρκία. Κατά συνέπεια, λαμβάνοντας υπόψη την πραγματική αναλογία μεταλλεύματος/απορριμμάτων που διαπιστώνεται στην Τουρκία και το επίπεδο προσαρμογής το οποίο προτείνουν οι κινέζοι εξαγωγείς, το κόστος εξόρυξης περιορίστηκε κατά 20 % σε σύγκριση με το κόστος που διαπιστώθηκε στην Τουρκία.

Βάσει των ανωτέρω θεωρείται ότι η κανονική αξία, όπως προσδιορίστηκε για τον τούρκο παραγωγό, υποδηλώνει την ύπαρξη φυσικών πλεονεκτημάτων στην Κίνα. Οι κινέζοι εξαγωγείς προέβαλαν το επιχείρημα ότι πρέπει να γίνουν περαιτέρω προσαρμογές επειδή υποστηρίχθηκε ότι τα ανοικτής οροφής ορυχεία βρίσκονται κοντά στις καμίνους, στην Κίνα. Για το ζήτημα αυτό πρέπει να λεχθεί ότι η απόφαση να τοποθετούνται οι κάμινοι στα ορυχεία και να ακολουθούν το ορυχεία, οφείλεται στη δομή του κόστους που δεν διαμορφώνεται από την αγορά, στην Κίνα, και στο γεγονός ότι οι συνακόλουθες προσαρμογές δεν συμβιβάζονται με το άρθρο 2 παράγραφος 5 του κανονισμού (ΕΟΚ) αριθ. 2423/88.

(10) Το Συμβούλιο επιβεβαιώνει την κανονική αξία που καθορίστηκε με τον τρόπο αυτό.

γ) Τιμή εξαγωγής

(11) Το Συμβούλιο επιβεβαιώνει τη μέθοδο που χρησιμοποιήθηκε για τον καθορισμό των τιμών εξαγωγής όπως εκτίθεται στην αιτιολογία 18 του κανονισμού (ΕΟΚ) αριθ. 2799/92, επειδή τα ενδιαφέροντα μέρη δεν υπέβαλαν σχετικές τεκμηριωμένες παρατηρήσεις.

Ε. Σύγκριση και περιθώρια ντάμπινγκ (12) Οι κινέζοι εξαγωγείς προέβαλαν το επιχείρημα κατά το οποίο οι κινέζοι παραγωγοί χρησιμοποιούν απλές φρεατώδεις καμίνους χαμηλού κόστους, οι οποίες χρησιμοποιούν οπτάνθρακα ως καύσιμο και ότι πρέπει να γίνει προσαρμογή κατά 10 % ώστε να ληφθεί υπόψη το χαμηλότερο κόστος καύσιμου στην Κίνα. Ωστόσο, η Επιτροπή διαπίστωσε ότι και ο τούρκος παραγωγός χρησιμοποιεί φρεατώδεις καμίνους. Αντίθετα, η Επιτροπή δέχθηκε ότι πρέπει να γίνει προσαρμογή για να ληφθεί υπόψη το υψηλότερο κόστος του πετρελαίου που χρησιμοποιεί ο τούρκος παραγωγός και έτσι το κόστος παραγωγής περιορίστηκε κατά 3 %. Ορισμένοι εισαγωγείς και τελικοί χρήστες πριν και μετά την επιβολή προσωρινών μέτρων ισχυρίστηκαν ότι κατά την εισαγωγή φρυγμένου αδρανούς μαγνησίτη ήταν υποχρεωμένοι να διεξάγουν οι ίδιοι ενέργειες, όπως ανάλυση του προϊόντος, παρακολούθηση της φόρτωσης του προϊόντος και απομάκρυνση των ξένων ουσιών. Προβλήθηκε ο ισχυρισμός ότι τα παραπάνω απαιτούν συχνά τη χρησιμοποίηση από μέρους των εισαγωγέων προσωπικού στην Κίνα. Αυτές οι ενέργειες, στην περίπτωση των τούρκων παραγωγών, πραγματοποιούνται συνήθως από τους ίδιους τους παραγωγούς και δεν απαιτούν παρέμβαση των αγοραστών. Ζητήθηκε από τους εν λόγω εισαγωγείς και τελικούς χρήστες να γίνει προσαρμογή στο πλαίσιο του άρθρου 2 παράγραφος 9 του βασικού κανονισμού για να ληφθούν υπόψη οι διαφορές όσον αφορά τους όρους πώλησης που επηρεάζουν τη δυνατότητα σύγκρισης των τιμών. Η Επιτροπή θεωρεί, με βάση τις πληροφορίες που συγκέντρωσε, ότι δικαιολογείται το αίτημα για προσαρμογή. Βάσει των πληροφοριών που παρέσχε ο τούρκος παραγωγός, το κόστος αυτό υπολογίστηκε ότι είναι 6 % της κατασκευασμένης αξίας πώλησης και, για λόγους σύγκρισης, η κανονική αξία προσαρμόστηκε ανάλογα.

Επειδή κανένα άλλο μέρος δεν υπέβαλε παρατηρήσεις, το Συμβούλιο επιβεβαιώνει τα συμπεράσματα και τις διαπιστώσεις της αιτιολογίας 19 του κανονισμού (ΕΟΚ) αριθ. 2799/92.

Η τελική εξέταση των γεγονότων δεικνύει την ύπαρξη ντάμπινγκ, το δε περιθώριο ντάμπινγκ ισούται προς το ποσό κατά το οποίο η κανονική αξία υπερβαίνει την τιμή εξαγωγής στην Κοινότητα. Το περιθώριο αυτό ισούται προς 47 Ecu ανά τόνο.

(13) Όσον αφορά τα προσωρινά συμπεράσματα, η Επιτροπή καθόρισε ενιαίο περιθώριο ντάμπινγκ για όλους τους κινέζους εξαγωγείς. Οι συνεργαζόμενοι κινέζοι εξαγωγείς αμφισβήτησαν το ενιαίο περιθώριο ντάμπινγκ και ισχυρίστηκαν ότι η Επιτροπή έπρεπε να υπολογίσει το περιθώριο ντάμπινγκ για κάθε συνεργαζόμενο εξαγωγέα.

Ωστόσο, η Επιτροπή υπενθυμίζει ότι, όσον αφορά τις εξαγωγές από χώρα που δεν έχει οικονομία αγοράς, η ξεχωριστή μεταχείριση αποτελεί απόλυτη εξαίρεση η οποία πρέπει να εφαρμόζεται μόνον σε περιπτώσεις κατά τις οποίες ο ενδιαφερόμενος παραγωγός έχει προσκομίσει αποδεικτικά στοιχεία βάσει των οποίων έχει την ελευθερία να εφαρμόζει τιμές εξαγωγής χωρίς την επιρροή των κρατικών αρχών. Το κράτος, μέσω του ελέγχου που ασκεί, μπορεί να μεταβάλει το υπόδειγμα παραγωγής και συναλλαγών, ώστε να ληφθεί υπόψη το χαμηλότερο περιθώριο ντάμπινγκ και έτσι να υποσκάψει την αποτελεσματικότητα κάθε μέτρου. Σχετικά με το ζήτημα αυτό, όπως εξηγείται στην αιτιολογία 21 του κανονισμού (ΕΟΚ) αριθ. 2799/92, οι εξαγωγείς αυτοί, που είναι κρατικά ελεγχόμενες επιχειρήσεις, δεν είναι ανεξάρτητοι από την κρατική επιρροή και δεν είναι ελεύθεροι κατά τον καθορισμό των τιμών εξαγωγής που εφαρμόζουν. Κατά συνέπεια, καθορίστηκε ένα μόνον περιθώριο ντάμπινγκ για όλες τις κινέζικες εξαγωγές. Το Συμβούλιο επιβεβαιώνει τα ανωτέρω συμπεράσματα και διαπιστώσεις.

ΣΤ. Ζημία (14) Στον κανονισμό (ΕΟΚ) αριθ. 2799/92, η Επιτροπή συμπεραίνει (βλέπε αιτιολογίες 22-32) ότι η κοινοτική βιομηχανία υπέστη σημαντική ζημία εξαιτίας των εισαγωγών φρυγμένου αδρανούς μαγνησίτη που αποτελεί αντικείμενο ντάμπινγκ, καταγωγής Λαϊκής Δημοκρατίας της Κίνας. Οι εισαγωγείς του εν λόγω προϊόντος από τη Λαϊκή Δημοκρατία της Κίνας αυξήθηκαν από 117 000 τόνους το 1988 σε περισσότερο από 176 000 τόνους κατά την περίοδο έρευνας από 1ης Ιουλίου 1990 μέχρι 30ής Ιουνίου 1991, το μερίδιο της αγοράς των κοινοτικών παραγωγών μειώθηκε σε μια διευρυνόμενη αγορά και οι τιμές τους σημείωσαν σημαντική πτώση. Οι παραγωγοί της Κοινότητας υπέστησαν απώλειες από το σύνολο των πωλήσεών τους ή πραγματοποίησαν ένα πολύ χαμηλό περιθώριο κέρδους. Σχετικά με το ζήτημα αυτό, δεν υποβλήθηκαν νέα επιχειρήματα από τα ενδιαφερόμενα μέρη. Κατά συνέπεια, το Συμβούλιο επιβεβαιώνει τα συμπεράσματα και τις διαπιστώσεις της Επιτροπής, όπως εκτίθενται στην αιτιολογία 32 του κανονισμού (ΕΟΚ) αριθ. 2799/92.

(15) Οι κινέζοι εξαγωγείς ισχυρίστηκαν ότι δεν μπορεί να υπάρχει ζημία για τους βαθμούς καθαρότητας άνω του 92 % σε MgO, επειδή οι κοινοτικοί παραγωγοί αυτών των βαθμών καθαρότητας, σύμφωνα με τους ισχυρισμούς, συνεχώς αυξάνουν τις πωλήσεις, τον όγκο της παραγωγής και τη χρησιμοποίηση του παραγωγικού δυναμικού.

Όπως αναφέρεται στην αιτιολογία 32 του κανονισμού (ΕΟΚ) αριθ. 2799/92, η Επιτροπή δεν διαπίστωσε, κατά την έρευνά της, ότι οι κοινοτικοί παραγωγοί είχαν αυξήσει τις πωλήσεις τους, τον όγκο παραγωγής και τη χρησιμοποίηση του παραγωγικού δυναμικού για αυτούς τους βαθμούς καθαρότητας. Επιπλέον, το επιχείρημα αυτό δεν λαμβάνει υπόψη το γεγονός ότι, σύμφωνα με το άρθρο 4 παράγραφος 4 του κανονισμού (ΕΟΚ) αριθ. 2423/88, η ζημία πρέπει να διαπιστωθεί σε σχέση με την κοινοτική παραγωγή ομοειδούς προϊόντος, το οποίο συνίσταται από όλους τους βαθμούς καθαρότητας και τύπους φρυγμένου αδρανούς μαγνησίτη, ευρείας εναλλακτικής χρησιμοποίησης. Εάν οι πωλήσεις στην Κοινότητα από τους κοινοτικούς παραγωγούς ορισμένων βαθμών καθαρότητας δεν επηρεάζονται από τις εισαγωγές που αποτελούν αντικείμενο ντάμπινγκ, με τον ίδιο τρόπο όπως άλλοι βαθμοί καθαρότητας, αυτό πρέπει να εξετασθεί στο γενικό πλαίσιο απόδοσης της κοινοτικής βιομηχανίας στην κοινοτική αγορά για το ομοειδές προϊόν, στο σύνολό του, πράγμα το οποίο σημαίνει όλους τους τύπους και βαθμούς καθαρότητας. Κατά συνέπεια, το επιχείρημα αυτό απορρίπτεται. Το Συμβούλιο επιβεβαιώνει τα ανωτέρω συμπεράσματα και διαπιστώσεις.

Ζ. Πρόκληση ζημίας (16) Όπως εκτίθεται στις αιτιολογίες 33 και 34 του κανονισμού (ΕΟΚ) αριθ. 2799/92, η Επιτροπή διαπίστωσε ότι η κοινοτική βιομηχανία υπέστη σημαντική ζημία λόγω των συνεπειών των εισαγωγών που αποτελούσαν αντικείμενο ντάμπινγκ κατά την έννοια του άρθρου 4 παράγραφος 1 του κανονισμού (ΕΟΚ) αριθ. 2423/88. Ωστόσο, μετά την επιβολή των προσωρινών μέτρων, οι κινέζοι εξαγωγείς και ορισμένοι εισαγωγείς ισχυρίσθηκαν ότι οι ίδιοι οι κοινοτικοί παραγωγοί προκάλεσαν τη ζημία λόγω του αυξανόμενου κόστους της παραγωγής και ότι αυτή δεν οφείλεται στις εισαγωγές από την Κίνα. Ισχυρίσθηκαν επιπλέον ότι η ζημία οφείλεται στις εισαγωγές από τη Βόρεια Κορέα.

(17) Όσον αφορά το πρώτο επιχείρημα, η Επιτροπή διαπίστωσε ότι δεν αυξήθηκε σημαντικά το κόστος για τους παραγωγούς της Κοινότητας μεταξύ του 1988 και της περιόδου έρευνας. Η επιδείνωση της οικονομικής κατάστασης της κοινοτικής βιομηχανίας οφείλεται στην προς τα κάτω πίεση των τιμών λόγω των εισαγωγών που αποτελούν αντικείμενο ντάμπινγκ από την Κίνα ενώ το κόστος παρέμεινε σταθερό. Κατά συνέπεια, η Επιτροπή δεν δέχεται ότι η ζημία που προκλήθηκε οφείλεται στην ίδια την κοινοτική βιομηχανία λόγω του αυξανόμενου κόστους παραγωγής και, επομένως, το επιχείρημα αυτό απορρίπτεται.

(18) Όσον αφορά τις εισαγωγές από τη Βόρεια Κορέα, η Επιτροπή παρατηρεί ότι η Κίνα αποτελεί τη μεγαλύτερη πηγή εισαγωγών φρυγμένου αδρανούς μαγνησίου στην Κοινότητα. Η Βόρεια Κορέα αντιπροσώπευε το 15 % των εισαγωγών φρυγμένου αδρανούς μαγνησίου στην Κοινότητα κατά την περίοδο αναφοράς, ενώ η Κίνα αντιπροσώπευε το 46 % των εισαγωγών. Επιπλέον, αν και δεν μπορεί να αποκλεισθεί ότι οι άλλοι παράγοντες είχαν αρνητικές επιπτώσεις στην κοινοτική βιομηχανία εκτός από τις εισαγωγές που αποτελούσαν αντικείμενο ντάμπινγκ απότην Κίνα, συνάγεται το συμπέρασμα ότι η ουσιαστική αύξηση του όγκου και οι χαμηλές τιμές των εξαγωγών της Κίνας που αποτελούν αντικείμενο ντάμπινγκ αποτελούν την αιτία της μείωσης του μεριδίου της αγοράς και της επιδείνωσης της οικονομικής θέσης των κοινοτικών παραγωγών. Κατά συνέπεια, οι εξαγωγές αυτές, αν ληφθούν χωριστά, πρέπει να θεωρηθούν ότι προκάλεσαν σημαντική ζημία στην κοινοτική βιομηχανία.

(19) Οι αντιτιθέμενοι παραγωγοί ισχυρίστηκαν ότι οι εισαγωγές από την Κίνα τις οποίες χρησιμοποίησαν δεν προκάλεσαν ζημία στους παραγωγούς της Κοινότητας, επειδή οι παραγωγοί της Κοινότητας δεν διέθεσαν προς πώληση τον φρυγμένο αδρανή μαγνησίτη με τις κατάλληλες χημικές ιδιότητες. Ως προς το ζήτημα αυτό, η Επιτροπή υπενθυμίζει ότι όλα τα εισαγόμενα προϊόντα και ο φρυγμένος αδρανής μαγνησίτης που παράγεται από την κοινοτική βιομηχανία είναι ομοειδή προϊόντα, με τις ίδιες βασικές φυσικές ιδιότητες και ίδιες χρήσεις. Επιπλέον, η Επιτροπή διαπίστωσε ότι η κοινοτική βιομηχανία είναι ικανή να προσφέρει κάθε τύπο μαγνησίτη, μεταξύ άλλων τους τύπους που ανταποκρίνονται στις απαιτήσεις των προαναφερόμενων χρηστών. Το γεγονός ότι, στη συγκεκριμένη περίπτωση, η κοινοτική βιομηχανία δεν μπορούσε να πωλήσει αυτούς τους τύπους μαγνησίτη σε αυτούς τους χρήστες, ενώ αντίθετα οι κινέζοι εξαγωγείς μπορούσαν να πωλήσουν τους τύπους αυτούς, λόγω των χαμηλών τους τιμών, αποτελεί περαιτέρω ένδειξη ότι η κοινοτική βιομηχανία υπέστη ζημία λόγω των εισαγωγών που αποτελούν αντικείμενο ντάμπινγκ από την Κίνα.

Το Συμβούλιο επιβεβαιώνει τα ανωτέρω συμπεράσματα και διαπιστώσεις.

Η. Δασμός (20) Όσον αφορά το ύψος του δασμού, η Επιτροπή ορίζει στην αιτιολογία 44 του κανονισμού (ΕΟΚ) αριθ. 2799/92 ότι, για να αρθεί η ζημία την οποία προκάλεσε το ντάμπινγκ και την οποία υπέστη η κοινοτική βιομηχανία, αρκεί μόνο ένας δασμός που να ισούται με το πλήρες περιθώριο ντάμπινγκ (όπως ορίζεται στην αιτιολογία 12 του παρόντος κανονισμού) με τον οποίο οι κινέζικες τιμές να φθάνουν την κανονική αξία. Όσον αφορά αυτό το ύψος του δασμού, δεν υποβλήθηκε κανένα επιχείρημα, μετά την επιβολή του προσωρινού δασμού και, κατά συνέπεια, το Συμβούλιο επιβεβαιώνει τα σχετικά συμπεράσματα και διαπιστώσεις της Επιτροπής.

Όσον αφορά τη μορφή του δασμού, η Επιτροπή θεωρεί ότι, λόγω της δομής της κρατικά ελεγχόμενης οικονομίας, οι κινέζοι εξαγωγείς όντως μείωσαν τις τιμές τους από το 1988. Η αγορά φρυγμένου αδρανούς μαγνησίτη είναι πάρα πολύ ευαίσθητη στην αστάθεια των τιμών και έτσι η μορφή του δασμού πρέπει να εμποδίζει την περαιτέρω μείωση των τιμών από τους κινέζους εξαγωγείς. Κατά συνέπεια, δεν θεωρείται κατάλληλο ένα καθορισμένο ύψος δασμού ούτε ένας δασμός κατ' αξίαν.

Υπό τις συνθήκες αυτές θεωρείται ότι πρέπει να ορισθεί ελάχιστη τιμή με την οποία πρέπει να πωλείται ο κινέζικος φρυγμένος αδρανής μαγνησίτης στην κοινοτική αγορά. Αυτή η ελάχιστη τιμή υπολογίστηκε βάσει του σταθμισμένου μέσου όρου της κανονικής αξίας του φρυγμένου αδρανούς μαγνησίτη, όπως ορίζεται στην αιτιολογία 9 και βάσει των προσαρμογών που αναφέρει η αιτιολογία 12 προσαρμοσμένη σύμφωνα με την τιμή cif στα κοινοτικά σύνορα. Αυτή η ελάχιστη τιμή ορίζεται σε 120 Ecu ανά τόνο για όλους τους βαθμούς καθαρότητας, Κατά συνέπεια, ο δασμός ισούται προς τη διαφορά αυτής της ελάχιστης τιμής και της καθαρής τιμής, ελεύθερο στα κοινοτικά σύνορα, πριν από την επιβολή του δασμού. Τούτο επιβεβαιώνεται από το Συμβούλιο.

Θ. Το συμφέρον της Κοινότητας (21) Δύο βασικά στοιχεία ελήφθησαν υπόψη για να εκτιμηθεί κατά πόσο είναι αναγκαία η λήψη μέτρων. Σύμφωνα με το πρώτο στοιχείο, η πρόληψη των στρεβλώσεων του ανταγωνισμού, που οφείλονται στις αθέμιτες εμπορικές πρακτικές και, επομένως, η αντικατάσταση ανοικτού και δικαίου ανταγωνισμού στην κοινοτική αγορά, αποτελούν το σκοπό των μέτρων αντιντάμπινγκ και είναι, κατ' ουσίαν, προς το γενικό συμφέρον της Κοινότητας. Όσον αφορά το δεύτερο στοιχείο, υπό τις ιδιαίτερες περιστάσεις της παρούσας διαδικασίας, η μη αποκατάσταση μιας δίκαιης κατάστασης στην αγορά αποτελεί μελλοντικά κίνδυνο για την επιβίωση της βιομηχανίας φρυγμένου αδρανούς μαγνησίτη, επειδή η κοινοτική βιομηχανία δεν μπορεί σήμερα να πραγματοποιεί τα κέρδη που είναι αναγκαία για να μπορεί να συνεχίσει τις εμπορικές συναλλαγές. Η κοινοτική βιομηχανία φρυγμένου αδρανούς μαγνησίτη θα έπαυε να αποτελεί πηγή τεχνικής πραγματογνωμοσύνης, απασχόλησης και επενδύσεων [βλέπε αιτιολογία 40 του κανονισμού (ΕΟΚ) αριθ. 2799/92].

(22) Ορισμένοι εισαγωγείς και τελικοί χρήστες ισχυρίστηκαν ότι η αύξηση του κόστους θα επηρέαζε σημαντικά την ικανότητα των αντιτιθέμενων παραγωγών να ανταγωνιστούν τους άλλους παραγωγούς εκτός της Κοινότητας.

Η Επιτροπή δέχεται ότι αυτός ο κλάδος της βιομηχανίας αντιμετωπίζει προς το παρόν δυσκολίες όσον αφορά τις συναλλαγές εντός της Κοινότητας, οι οποίες ενδέχεται να ενταθούν στην περίπτωση αύξησης της τιμής του φρυγμένου αδρανούς μαγνησίτη. Ωστόσο, η Επιτροπή θεωρεί ότι ο δασμός με τη μορφή ελάχιστης τιμής ανά τόνο, όπως ορίζεται στην αιτιολογία 20, θα διευκολύνει τους χρήστες υψηλότερων βαθμών καθαρότητας να αγοράζουν φρυγμένο αδρανή μαγνησίτη σε τιμές οι οποίες δεν είναι σημαντικά υψηλότερες από αυτές τις οποίες καταβάλλουν οι ανταγωνιστές τους εκτός της Κοινότητας και έτσι θα μπορέσουν να διατηρήσουν την ανταγωνιστική τους θέση. Επιπλέον και γενικά, ενώ ενδέχεται οι χρήστες να έχουν βραχυπρόθεσμο πλεονέκτημα ως προς την τιμή στην περίπτωση που θα επιβληθεί δασμός, όμως, στην περίπτωση που δεν αποκατασταθεί ο δίκαιος ανταγωνισμός στην κοινοτική αγορά, αυτό θα μπορούσε μακροπρόθεσμα να οδηγήσει σε πιο περιορισμένο ανταγωνισμό και σε υψηλότερες τιμές.

(23) Ορισμένοι εισαγωγείς ισχυρίστηκαν ότι δεν χρειάζεται να προστατευθεί η κοινοτική βιομηχανία όσον αφορά την προμήθεια φρυγμένου αδρανούς μαγνησίτη που αυτή δεν μπορεί να παραδώσει.

Ενώ αληθεύει ότι η κοινοτική παραγωγή δεν επαρκεί σήμερα για να καλύψει τη ζήτηση του εν λόγω προϊόντος, η Επιτροπή διαπίστωσε ότι η κοινοτική βιομηχανία δεν λειτουργεί σήμερα σε ένα εύλογο επίπεδο χρησιμοποίησης του παραγωγικού δυναμικού και ότι διαθέτει μεγάλα αποθέματα. Ο μόνος λόγος για τον οποίο η κοινοτική βιομηχανία δεν μπόρεσε να χρησιμοποιήσει το υπάρχον δυναμικό και να επεκτείνει τις εγκαταστάσεις παραγωγής, είναι οι χαμηλής τιμής εισαγωγές από την Κίνα, που αποτελούν αντικείμενο ντάμπινγκ. Επιπλέον, το επιχείρημα αυτό βασίζεται σε μια λανθασμένη άποψη όσον αφορά τις συνέπειες των δασμών αντιντάμπινγκ. Ακόμη και με την επιβολή δασμών, οι καταναλωτές της Κοινότητας θα μπορούν ακόμα να αγοράζουν κινέζικο φρυγμένο αδρανή μαγνησίτη σε ανταγωνιστικές τιμές. Πράγματι, όπως και σε αυτήν τη διαδικασία, κατά την οποία ο δασμός ισούται προς το περιθώριο ντάμπινγκ, αλλά είναι χαμηλότερος από το απαιτούμενο ποσό για την πλήρη άρση της ζημίας, καταργείται μόνο το αθέμιτο στοιχείο του πλεονεκτήματος του εξαγωγέα ως προς την τιμή. Υπάρχουν επίσης πολλοί άλλοι μη κοινοτικοί προμηθευτές φρυγμένου αδρανούς μαγνησίτη στην κοινοτική αγορά. Η Επιτροπή δεν διαβλέπει κανένα κίνδυνο ανεπαρκούς προσφοράς.

(24) Οι κινέζοι εξαγωγείς επανέλαβαν το επιχείρημα κατά το οποίο δεν είναι προς το συμφέρον της Κοινότητας η επιβολή μη αποτελεσματικών μέτρων, επειδή οι δασμοί αντιντάμπινγκ που επιβάλλονται στον κινέζικο φρυγμένο αδρανή μαγνησίτη θα προκαλέσουν μεγάλη αύξηση των χαμηλών τιμών των εισαγωγών από τη Βόρεια Κορέα. Όπως αναφέρεται στην αιτιολογία 41 του κανονισμού (ΕΟΚ) αριθ. 2799/92, η Επιτροπή θα ενημερωθεί αν οι κινέζικες εισαγωγές αντικατασταθούν σε μεγάλο βαθμό από τις εισαγωγές που αποτελούν, σύμφωνα με τους ισχυρισμούς, αντικείμενο ντάμπινγκ από τη Βόρεια Κορέα και, υπό παρόμοιες περιστάσεις, θα εξετάσει την κατάλληλη δράση.

(25) Για τους λόγους που εκτίθενται ανωτέρω και στις αιτιολογίες 40 έως 43 του κανονισμού (ΕΟΚ) αριθ. 2799/92, η Επιτροπή συμπεραίνει ότι χρειάζεται, εν προκειμένω, παρέμβαση για την προάσπιση του κοινοτικού συμφέροντος. Το Συμβούλιο επιβεβαιώνει τα ανωτέρω συμπεράσματα και διαπιστώσεις.

Ι. Είσπραξη του προσωρινού δασμού (26) Το Συμβούλιο δεν θεωρεί ότι είναι σωστό, λόγω της μεταβολής της μορφής του δασμού, στη συγκεκριμένη αυτή περίπτωση, να εισπραχθεί οριστικά ο προσωρινός δασμός αντιντάμπινγκ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές πυρωμένης αδρανούς μαγνησίας (φρυγμένης) που υπάγεται στον κωδικό ΣΟ 2519 90 30, καταγωγής Λαϊκής Δημοκρατίας της Κίνας.

2. Το ύψος του δασμού ισούται προς τη διαφορά μεταξύ 120 Ecu ανά τόνο και της καθαρής, ελεύθερης στα κοινοτικά σύνορα τιμής πριν από την επιβολή του δασμού, εφόσον η τιμή αυτή είναι χαμηλότερη.

3. Εφαρμόζονται οι διατάξεις που ισχύουν για τους τελωνειακούς δασμούς.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Δεκεμβρίου 1993.

Για το Συμβούλιο

Ο Πρόεδρος

W. CLAES

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 282 της 26. 9. 1992, σ. 15.

(3) ΕΕ αριθ. L 195 της 5. 7. 1982.